Massiewe sinkgat kniehalter Centurion-verkeer | Maroela Media
'n Besige aansluiting in Centurion is noodgedwonge vir verkeer gesluit weens 'n massiewe sinkgat wat ondergronds gevorm het.
Peter Sutton, DA-raadslid, het Donderdag aan Maroela Media gesê kontrakteurs wat opknappingswerk in Die Hoewes doen, het Woensdag die reusesinkgat onder die aansluiting van Jeanlaan en Gerhardstraat opgemerk en dadelik beamptes van die Tshwane-metro in kennis gestel.
"Die pad self het nog nie ingeval nie. Dit gat is ondergronds, maar ons moes die pad noodgedwonge vir die publiek se veiligheid sluit," het Sutton gesê.
Sutton het gesê hy het "nog nooit in sy lewe" so 'n groot sinkgat gesien nie.
"As ek uit my oogpunt 'n vergelyking moet gee, sal ek sê dit is soos 'n groot grot onder die pad. Die gat is omtrent so groot soos 'n skoolsaal en minstens 12 m diep. Die pad dikte tussen die teer en die gat is so 75 cm. 'n Bus sal heeltemal daarin kan val," het hy gesê.
Sutton het gesê die hele gebied is vir verkeer gesluit en die direkte omliggende sakeondernemings word ook daardeur geraak.
"In dié stadium lyk dit net asof die sinkgat onder die aansluiting gevorm het en die geboue is nie in gevaar nie. Ons het egter 'n volledige span kenners na die gebied gestuur om 'n behoorlike evaluering te doen en die omvang en grootte van die sinkgat te bepaal. Ons behoort teen vanmiddag 'n beter aanduiding te hê waarmee ons te doen het."
Sutton het gesê die aansluiting is een van die hoofroetes in Centurion wat nagenoeg 40 000 voertuie per dag hanteer wat nou van alternatiewe roetes gebruik moet maak.
"Dit het 'n massiewe uitwerking op verkeer en die metropolisie is daarheen ontbied om verkeer te reguleer. Die pad gaan tydelik gesluit wees totdat ingenieurs hul mening vir 'n tydelike oplossing kan gee asook planne voorlê om die gebied behoorlik te rehabiliteer."
Daar is nie in dié stadium 'n aanduiding wat die oorsaak van die sinkgat is nie. Hy het gesê inwoners en motoriste sal onder meer deur Maroela Media van die verloop van sake ingelig word.
Lees ook die opvolgberig: Centurion-sinkgat: 'Dit is buitengewoon groot'
Centurion Pretoria sinkgate
En Centurion Hoërskool se gebou is ook in gevaar agv van 'n sinkgat. Dit lyk vir my na groot probleme.
Laat my nou terugdink aan die tragiese voorval in Carltonville in die 1960's toe n huis in so n gat verdwyn het. Dankie tog iemand het hierdie gat vroegtydig raakgesien.